joelniklaus/EU_Wikipedias huggingface dataset:
Μπάσκετμπολ Τσάμπιονς Λιγκ

Το Μπάσκετμπολ Τσάμπιονς Λιγκ (αγγλικά: Basketball Champions League, BCL) είναι ευρωπαϊκή καλαθοσφαιρική διοργάνωση, με αρμόδια αρχή την FIBA και η οποία θεωρείται η δεύτερη σε τάξη ευρωπαϊκή διασυλλογική διοργάνωση μαζί με το Γιουροκαπ μετά την Ευρωλίγκα. Η πρώτη διοργάνωση ξεκίνησε τον Σεπτέμβριο του 2016.

Ίδρυση
Τον Οκτώβριο του 2015 η FIBA προσπάθησε να ανακτήσει τον έλεγχο της κορυφαίας διασυλλογικής διοργάνωσης προτείνοντας μια νέα διοργάνωση με 16 ομάδες, με εγγυημένες 8 θέσεις σε διάφορες ομάδες. Όταν οι κορυφαίες ευρωπαϊκές ομάδες αποφάσισαν να παραμείνουν στην Euroleague Basketball, η FIBA ανακοίνωσε μια νέα ευρωπαϊκή διασυλλογική διοργάνωση όπου η πρόκριση θα καθορίζεται καθαρά με βάση την αθλητική αξία (κατάταξη στα εγχώρια πρωταθλήματα, κ.λ.π).

Δομή

Προκριματικά: Συμμετέχουν 56 ομάδες. Από αυτές θα προκριθούν οι 32 στην κανονική περίοδο.

Στην κανονική περίοδο συμμετέχουν 32 ομάδες, χωρισμένες σε 8 ομίλους των τεσσάρων ομάδων, με τους πρώτους να προκρίνονται απευθείας στους “16” και τους δεύτερους και τους τρίτους κάθε ομίλου να δίνουν ματς τύπου play-in, για να βρεθούν στο Top-16. Tα play-in θα κριθούν σε σειρά των τριών νικών τον Ιανουάριο με 8 ομάδες να παίρνουν τη πρόκριση για τον επόμενο γύρο. Οι 16 ομάδες χωρίζονται σε 4 ομίλους των 4 ομάδων ο καθένας, με τα ματς να διεξάγονται από Γενάρη μέχρι Μάρτη. Οι δύο πρώτοι κάθε ομίλου προκρίνονται στην οκτάδα του BCL.

Στην προημιτελική φάση οι οκτώ ομάδες θα δώσουν σειρά αγώνων (εντός και εκτός έδρας) και ο νικητής θα κρίνεται στις 3 νίκες. Οι τέσσερις που θα προκριθούν θα πάρουν μέρος στο Final Four.

Χρηματικά έπαθλα 

 Πρόκριση στην Κανονική διάρκεια: €50,000
 Γύρος των 16: €70,000
 Προημιτελικά: €100,000
 Τέταρτη θέση: €140,000
 Τρίτη θέση: € 200,000
 Φιναλίστ: €300,000
 Κυπελλούχος: €900,000

Τα Final-4 

*Τις σεζόν 2019-20 και 2020-21 η σεζόν τελείωσε με την διεξαγωγή Φάιναλ 8 (με οκτώ ομάδες) ως ένα τροποποιημένο τουρνουά που αντικατέστησε το Φάιναλ φορ που δεν έγινε λόγω της πανδημίας του κορονοϊού.

Πληροφορίες Final-4 (ή Final-8)

Τίτλοι και συμμετοχές σε τελικούς

Δείτε ακόμη
Euroleague
Eurocup
FIBA Europe Cup
Ελληνικές ομάδες καλαθοσφαίρισης στις διεθνείς διοργανώσεις

Παραπομπές

Εξωτερικοί σύνδεσμοι
Επίσημη ιστοσελίδα Μπάσκετμπολ Τσάμπιονς Λιγκ
Επίσημη ιστοσελίδα FIBA

 
Πολυεθνικά επαγγελματικά αθλητικά πρωταθλήματα
Άγγελος Μπουρόπουλος

Ο Άγγελος Μπουρόπουλος (28 Οκτωβρίου 1880 - 7 Ιουλίου 1965), του Νικολάου, ήταν Εισαγγελέας του Αρείου Πάγου καθώς και υπουργός Δικαιοσύνης στην υπηρεσιακή κυβέρνηση Θεοτόκη.

Βιογραφικά στοιχεία 

Γεννήθηκε στο Ναύπλιο το 1880 και σπούδασε νομικά στο Πανεπιστήμιο των Αθηνών, του οποίου υπήρξε και διδάκτωρ της νομικής σχολής. Το 1911, έπειτα από διαγωνισμό, διορίστηκε αντεισαγγελέας Πρωτοδικών και το 1939 προήχθη σε εισαγγελέα του Αρείου Πάγου.

Υπηρέτησε ως εισαγγελέας του Αρείου Πάγου, δύο φορές, το 1939-1945 και ξανά το 1946-1950, οπότε και αποχώρησε λόγω του ορίου ηλικίας.
Στην υπηρεσιακή κυβέρνηση Θεοτόκη διορίστηκε υπουργός Δικαιοσύνης.. 

Πέθανε στις 7 Ιουλίου 1965 και κηδεύτηκε την επομένη από τον ιερό ναό Αγίου Γεωργίου Καρύτση. Από το γάμο του απέκτησε έναν γιο.

Πηγές

Έλληνες υπουργοί Δικαιοσύνης
Έλληνες εισαγγελικοί λειτουργοί
Εισαγγελείς του Αρείου Πάγου
Χάας Φόρμουλα 1

Η Χάας Φόρμουλα 1 (Haas F1, παλαιότερα γνωστή ως Haas Formula και Haas Racing Developments) είναι Αμερικανική ομάδα της Φόρμουλα 1 που ιδρύθηκε από την ομάδα NASCAR Sprint Cup Series και τον συνιδιοκτήτη της Τζιν Χάας τον Απρίλιο του 2014.

Ιστορία 

Η Χάας Φόρμουλα 1 είναι η πρώτη αμερικανική ομάδα κατασκευαστών που υπέβαλε εγγραφή στη Φόρμουλα 1 μετά την αποτυχημένη απόπειρα της ομάδας US F1 το 2010. Επίσης, είναι η πρώτη αμιγώς αμερικανική ομάδα που θα αγωνιστεί στο πρωτάθλημα, δεδομένου ότι η ομάδα Χάας Λόλα (Haas Lola) που αγωνίστηκε στις σαιζόν του 1985 και του 1986 δεν σχετιζόταν άμεσα με τις ΗΠΑ. Η ομάδα Χάας Λόλα ανήκε στον Τέντυ Μάγιερ πρώην αφεντικό της ΜακΛάρεν (McLaren) με συνιδιοκτήτη τον Καρλ Χάας, που παρεμπιπτόντως δεν έχει κάποια σχέση με τον Τζιν Χάας.

Η Χάας Φόρμουλα 1 σκόπευε αρχικά να κάνει το ντεμπούτο της στο πρωτάθλημα στις αρχές της σαιζόν του 2015, αλλά αργότερα αποφάσισε να αναβάλει την ένταξή της για τη σαιζόν του 2016. Ο Τζιν Χάας υπέγραψε συμβόλαια με τους οδηγούς Ρομαίν Γκροζάν και Εστέμπαν Γκουτιέρες για το 2016.

Η ομάδα έχει την έδρα της στην Καννάπολις της Βόρειας Καρολίνας μαζί με την αδελφή ομάδα της NASCAR Sprint Cup Series, Στιούαρτ-Χάας Ρέισινγκ (Stewart-Haas Racing), αν και οι δύο ομάδες είναι ξεχωριστές οντότητες. Η ομάδα δημιούργησε και μια δεύτερη βάση στην ευρύτερη περιοχή της Οξφόρδης με σκοπό τη εξυπηρέτησή της κατά τη διάρκεια του ευρωπαϊκού τμήματος του ημερολογίου των αγώνων.

Οδηγοί 
  Εστέμπαν Γκουτιέρες
  Ρομαίν Γκροζάν
  Κέβιν Μάγκνουσεν
  Πιέτρο Φιτιπάλντι
  Μικ Σουμάχερ
  Νικίτα Μαζέπιν

Μονοθέσια

Παραπομπές

Εξωτερικοί σύνδεσμοι 

 Επίσημη Ιστοσελίδα της ομάδας Χάας Φόρμουλα 1

Ομάδες Φόρμουλα 1
Α.Π.Σ. Ποντιακός Νέας Σάντας

Ο Αθλητικός Ποδοσφαιρικός Σύλλογος Ποντιακός Νέας Σάντας είναι αθλητικό σωματείο που δραστηριοποιείται στο άθλημα του ποδοσφαίρου. Ιδρύθηκε το 1928 και εδρεύει στη Νέα Σάντα του νομού Κιλκίς στην Ελλάδα. Η ομάδα διεξάγει τους εντός έδρας αγώνες της στο γήπεδο Ποντιακού Νέας Σάντας.

Ιστορία 
Ιδρύθηκε αρχικά το 1926 από Σανταίους πρόσφυγες της Σάντας του Πόντου, με την επωνυμία «Αβέρωφ». Δύο χρόνια αργότερα, το 1928 πήρε την ονομασία «Α.Π.Σ. Ποντιακός Νέας Σάντας».

Παρουσία στις εθνικές κατηγορίες 

 2002–03 Δ΄ Εθνική (2oς όμιλος, Πρωταθλητής με 71 βαθμούς, άνοδος στη Γ΄ Εθνική).
 2003–04 Γ΄ Εθνική (19η και προτελευταία θέση με 27 βαθμούς, υποβιβασμός στη Δ΄ Εθνική).
 2004–05 Δ΄ Εθνική (2ος όμιλος, 16η και τελευταία θέση με 7 βαθμούς, υποβιβασμός στο τοπικό πρωτάθλημα).

Παραπομπές

Εξωτερικοί σύνδεσμοι 
 Ιστολόγιο Α.Π.Σ. Ποντιακού

Ποντιακός Νέας Σάντας
Ποντιακός Νέας Σάντας
Ποντιακός Νέας Σάντας
Αιμιλία Υψηλάντη

Η Αιμιλία Υψηλάντη (Πύργος Ηλείας 22 Απριλίου 1942 -) είναι Ελληνίδα ηθοποιός του κινηματογράφου, του θεάτρου και της τηλεόρασης και πρώην βουλευτής του ΚΚΕ.

Βιογραφικό
Σπούδασε στην Ανώτατη Σχολή Οικονομικών και Εμπορικών Επιστημών ενώ παράλληλα παρακολουθούσε μαθήματα στη Δραματική Σχολή του Θεάτρου Τέχνης.

Έκανε το ντεμπούτο της στο θέατρο το 1968, στο έργο Ο Λεωνίδας δεν Τρώει Λουλούδια. Ένα χρόνο αργότερα, έκανε και το ντεμπούτο της στον κινηματογράφο, στο πλευρό του Θανάση Βέγγου, στην ταινία Ποιος Θανάσης;. Με τον Βέγγο συμπρωταγωνίστησε σε τέσσερις ταινίες. Γενικότερα, οι εμφανίσεις της στον κινηματογράφο δεν ήταν πολλές, καθόσον μετρά 19 συμμετοχές. Άλλες γνωστές συμμετοχές της ήταν στην ταινία Οι Γενναίοι του Βορρά (1970), Ο άνθρωπος που έσπαγε πλάκα! (1972) και Ο άνθρωπος με το γαρύφαλλο (1980). Στην τηλεόραση άρχισε να εμφανίζεται το 1973, στη σειρά της ΥΕΝΕΔ, Ποιος είναι ο ένοχος, με μία από τις πιο πρόσφατες ερμηνείες της να είναι στη σειρά Το κόκκινο δωμάτιο, το 2007. Επίσης συμμετείχε σε πολλές μεταγλωττισμένες παραγωγές της ΕΡΤ.

Πολιτική 
Το 1978, η Υψηλάντη έγινε Δημοτική Σύμβουλος στο Δήμο Αθηναίων, ενώ το 1981 εξελέγη βουλευτής με το ΚΚΕ. Επίσης, υπήρξε για 11 χρόνια και συνδικαλίστρια και πρόεδρος του Σωματείου Ελλήνων Ηθοποιών. Από εκεί και πέρα δεν εξελέγη ξανά βουλευτής αλλά έως και σήμερα υποστηρίζει και παρακολουθεί τη δράση του ΚΚΕ.

Ωστόσο, έχει ιδρύσει και μία καλλιτεχνική εταιρεία την «Αργώ», η οποία συμμετείχε σε φεστιβάλ και εκδηλώσεις.

Οικογένεια 
Είχε ένα παιδί από τον σύζυγό της, Άγγελο Υψηλάντη, την ηθοποιό Μαρίνα Υψηλάντη, η οποία πέθανε σε ηλικία 55 ετών στις 12 Νοεμβρίου 2022.

Φιλμογραφία

Κινηματογράφος

Τηλεόραση
De jure

Η λατινική φράση de jure (από τις λατινικές λέξεις de (από) και jus-juris, της 3ης κλίσης, ουδέτερο, αφαιρετική jure (νόμος, δίκαιο), ελληνική προφορά «ντε γιούρε») σημαίνει «εκ του νόμου» ή «εκ του δικαίου». Στη νομοθεσία, συχνά σημαίνει «αυτό που επιβάλλεται από το δίκαιο ή το νόμο ή γενικά το ηθικά ορθό».

Χρησιμοποιείται συχνά σε αντίθεση με το de facto (το οποίο σημαίνει «κατά την πραγματικότητα») όταν γίνεται αναφορά σε θέματα νόμου, κυβέρνησης, ή καταστάσεων. Όταν χρησιμοποιείται σε νομικό περιεχόμενο, το de jure επισημαίνει αυτό που λέει ο νόμος, ενώ το de facto επισημαίνει εκείνο που συμβαίνει στην πράξη.

Παραδείγματα φράσεων 
1. Η χώρα ανεξαρτητοποιήθηκε de facto (στην πράξη) με επανάσταση αλλά, για να ενταχθεί στον Οργανισμό Ηνωμένων Εθνών, πρέπει να αναγνωρισθεί και de jure (κατά το νόμο) από μερικές ακόμη χώρες. 

2. Μπορεί να ζείτε χώρια από πέρυσι αλλά, όσο δεν προχωράτε στο διαζύγιο για να επισημοποιήσετε τον χωρισμό de jure, εξακολουθείτε να είστε παντρεμένοι και κατά συνέπεια η ερωτική σχέση σας με τρίτο πρόσωπο μπορεί να χρησιμοποιηθεί νομικά εναντίον σας ως «εξωσυζυγική σχέση».

Παραπομπές

Νομικοί όροι
Λατινικές φράσεις
Βασίλι Μαξίμοφ

Ο Βασίλι Μαξίμοβιτς Μαξίμοφ  (Ρωσικά: Васи́лий Максимо́вич Макси́мов, [ Ι.η. 17 Ιανουαρίου ] 29 Ιανουαρίου 1844 – [ Ι.η. 18 Νοεμβρίου ] 1 Δεκεμβρίου 1911) ήταν Ρώσος ζωγράφος και μέλος της ομάδας "Πιριντβίζνικι"

Βιογραφία 
Ο Μάξιμοφ γεννήθηκε στο χωριό Λόπινο κοντά στην πόλη Νόβαγια Λάντογκα. Έμεινε ορφανός σε νεαρή ηλικία και αναγκάστηκε να δουλέψει σε ένα κατάστημα με Αγιογραφίες, όπου και έμαθε να ζωγραφίζει. Το 1863 πήγε στην Αυτοκρατορική Σχολή Καλών Τεχνών  και το 1864 έγινε μέλος της ομάδας "Άρτελ των Καλλιτεχνών" (Ρωσικά: Арте́ль худо́жников) που δημιουργήθηκε από τον Π.Ν. Κρεστονόβτσεφ έχοντας ως παράδειγμα τον Ιβάν Κραμσκόι. Η ύπαρξη της ομάδας διήρκεσε μόνο ένα χρόνο. Εκείνη την περίοδο ο Μαξιμόφ ζωγράφισε τον πίνακα "Το άρρωστο παιδί" (1864), για τον οποίον και του απονεμήθηκε ένα χρυσό μετάλλιο από την Ακαδημία. 

Αποφοίτησε από την Ακαδημία μετά από τρία χρόνια.το 1865 εκείνος και ακόμα 14 ζωγράφοι με αρχηγό τον Ιβάν Κραμσκόι αρνήθηκαν να πάρουν μέρος στο διαγωνισμό της Ακαδημίας που είχε ως έπαθλο ένα χρυσό μετάλλιο. Ο Μαξιμόφ υποστήριξε ότι δεν του ήταν απαραίτητο να κάνει μαθήματα στο εξωτερικό (που ήταν και μέρος του διαγωνισμού), και ότι προτιμούσε να το κάνει σε κάποιο χωριό της Ρωσίας. Μετά την αποφοίτηση του από την Ακαδημία μετακόμισε στο χωριό Σούμπινο του Κυβερνείου του Τβέρ, όπου και ζωγράφιζε πολλά έργα λαογραφικού ύφους και δίδαξε τούς πρίγκιπες Γκολενίσεφ-Κουτούζωφ (απόγονοι του Μιχαήλ Κουτούζοφ)

Το 1867 ζωγράφισε τον πίνακα "Ιστορίες τις γιαγιάς" , που παρουσιάστηκε σε έκθεση των "Πιριντβίζνικι", όπου κέρδισε ένα βραβείο και ο πίνακας αγοράστηκε από τον Πάβελ Τρετιακόφ. Το 1872 έγινε μέλος των "Πιριντβίζνικι", και σύντομα έγινε ένα από τα πιο γνωστά μέλη της. Ο Μαξιμόφ ζωγράφισε πολλά έργα με θέμα την ζωή των αγροτών.

Στα τελευταία 20 χρόνια της ζωής του, οι "Πιριντβίζνικι" είχαν χάσει το γόητρο τους , αλλά συνέχισε να ζωγραφίζει σχεδόν αποκλειστικά σκηνές της καθημερινής ζωής, έχοντας όμως σχεδόν καθόλου πελάτες για να τους πουλήσει. Τα τελευταία χρόνια της ζωής του ήταν γεμάτα φτώχεια, ασθένειες και δυστυχία. Πέθανε στις 1 Δεκεμβρίου του 1911 στην Αγία Πετρούπολη.

Επιλεγμένα Έργα

Παραπομπές 
 http://Βιογραφία καλλιτέχνη&#x20;(Ρωσικά)

Ρεαλιστές ζωγράφοι
Συμμετοχή της Λετονίας στο Ευρωπαϊκό Πρωτάθλημα Στίβου

Η Λετονία στο Ευρωπαϊκό Πρωτάθλημα Στίβου είναι η ομάδα που αντιπροσωπεύει το κράτος της Λετονίας στο Ευρωπαϊκό Πρωτάθλημα Στίβου και οργανώνεται από την Λετονική Ομοσπονδία Στίβου.

Η Λετονία συμμετείχε αρχικά στο Ευρωπαϊκό Πρωτάθλημα Στίβου το 1934 και το 1938. Έπειτα από την προσάρτηση της χώρας στη Σοβιετική Ένωση το 1940, οι Λετονοί αθλητές συμμετείχαν με την ομάδα της Σοβιετικής Ένωσης στο Ευρωπαϊκό Πρωτάθλημα Στίβου μεταξύ του 1946 και του 1990. Μετά από την ανεξαρτησία της Λετονίας και τη διάλυση της Σοβιετικής Ένωσης το 1991, η χώρα επέστρεψε στο Ευρωπαϊκό Πρωτάθλημα Στίβου το 1994 και από τότε έχει αγωνιστεί σε όλα τα πρωταθλήματα.

Έως το 2014 οι αθλητές της έχουν κατακτήσει 9 μετάλλια, εκ των οποίων τα 3 είναι χρυσά, τα 3 ασημένια και τα 3 χάλκινα, σε 7 διαφορετικά αγωνίσματα, με τα περισσότερα από αυτά να είναι στα 110 μέτρα με εμπόδια των ανδρών και στο έπταθλο των γυναικών. Η Λετονία δεν έχει μέχρι στιγμής φιλοξενήσει το πρωτάθλημα.

Η χώρα κατατάσσεται σήμερα στην 31η θέση στον πίνακα μεταλλίων. Το πρώτο μετάλλιό της ήταν το 1934 καθώς και το πρώτο χρυσό. Η μεγαλύτερη συμμετοχή αθλητών της είναι 26 το 2014 και η καλύτερή της θέση 9η το 1934.

Πίνακας μεταλλίων

Ανά πρωτάθλημα

Ανά αγώνισμα

Ανά φύλο

Παραπομπές

Εξωτερικοί σύνδεσμοι 
Ευρωπαϊκό Πρωτάθλημα Στίβου - Ιστορικό Διοργανώσεων στην EAA

Λετονία
Στίβος στην Λετονία
Ρωσικό Προοδευτικό Κόμμα

Το Προοδευτικό Κόμμα ήταν μια ομάδα από μετριοπαθείς Ρώσους φιλελεύθερους που οργανώθηκε το 1908· είχε 28 βουλευτές στην Τρίτη Δούμα και 48 στην Τέταρτη. Τα πιο σημαντικά μέλη του ήταν ο Ιβάν Νικολάεβιτς Εφρέμοφ, ο Αλεξάντρ Κονοβάλoφ, και ο Πάβελ Ριαμπουσίνσκι. Στις τελευταίες δύο Δούμες οι Προοδευτικοί μπήκαν σε συνασπισμό με τους Συνταγματικούς Δημοκράτες (Καντέτ), και στην Τέταρτη Δούμα ήταν μέρος του Προοδευτικού Μπλοκ. Μετά την Φεβρουαριανή Επανάσταση ο Εφρέμοφ και ο Κονοβαλόφ μπήκαν στην Προσωρινή Κυβέρνηση.

Πηγές
Michael T. Florinsky (ed.), McGraw-Hill Encyclopedia of Russia and the Soviet Union (1961), pp. 455–6.

Εξωτερικοί σύνδεσμοι
Большой Российский энциклопедический словарь  (Russian)

Πολιτικά κόμματα στη Ρωσική αυτοκρατορία
NGC 6285

Ο NGC 6285 είναι σπειροειδής γαλαξίας στον αστερισμό Δράκοντα. Κατατάσσεται ως S0-a στο σχήμα μορφολογικής ταξινόμησης και τον ανακάλυψε ο Αμερικανός αστρονόμος Λιούις Α. Σουίφτ (Lewis A. Swift) το 1886. Ο NGC 6285 απέχει περίπου 285 εκατομμύρια έτη φωτός από το Ηλιακό Σύστημα. Μαζί με τον NGC 6286 σχηματίζουν ζεύγος αλληλεπιδρώντων γαλαξιών, που καταγράφεται στον Άτλαντα των ιδιόμορφων γαλαξιών ως Arp 293.

Παραπομπές

Αναφορές

Εξωτερικοί σύνδεσμοι 
 

6285
Σπειροειδείς γαλαξίες
59344‎
Δράκων (αστερισμός)
Αιγιάλεια

Με την ονομασία Αιγιάλεια ή Αιγιαλεία είναι σήμερα γνωστή η περιοχή του Νομού Αχαΐας που άλλοτε αποτελούσε την Επαρχία Αιγιαλείας και σήμερα τον Δήμο Αιγιαλείας.

Στην αρχαιότητα Αιγιαλεία ή Χώρα των Αιγιαλέων λεγόταν βασίλειο και χώρα που περιελάμβανε όλα τα βορειοδυτικά παράλια της Πελοποννήσου, από την Κορινθία και τη Σικυώνα μέχρι τα όρια της Ηλείας και τον ποταμό Λάρισσο. Ονομάστηκε έτσι από τον Αιγιαλέα, γιο του Ινάχου και της Μελίας, και αναφέρεται ο πρώτος αυτόχθων και οικιστής της περιοχής αυτής που αργότερα ονομάστηκε Αιγιαλός και έπειτα Ιωνία και Αχαΐα. Λόγω του ότι ο Αιγιαλέας ήταν βασιλιάς του Άργους η Αιγιάλεια ίσως αποτελούσε τμήμα της επικράτειας του ως την κάθοδο των Ιώνων. Αιγιαλεία ήταν και το πρώτο όνομα όλης της Πελοποννήσου.

Ο Βασιλιάς των Αιγιαλέων, της περιοχής της σημερινής Πάτρας, Εύμηλος αναφέρεται ότι ζούσε την εποχή που οι άνθρωποι στη χώρα δεν είχαν σπίτια και ζούσαν σε σπηλιές ενώ δεν ήξεραν και τη γεωργία, πρώτος αυτός με την καθοδήγηση του Τριπτόλεμου τους δίδαξε κι έκτισε την Αρόη. 

Κατά την ελληνική μυθολογία στην Αιγιαλεία εγκαταστάθηκαν έπειτα οι Ίωνες που ήρθαν από την Αττική, εγκαταστάθηκαν στην Αιγιαλεία και ζούσαν αρχικά ειρηνικά μαζί με τους γηγενείς Αιγιαλείς. Οι Ίωνες αργότερα ονόμασαν τη χώρα Ιωνία και τη χώρισαν σε δώδεκα περιοχές με έδρα αντίστοιχες κώμες που έχτισαν επειδή οι Αιγιαλείς δεν έμεναν σε πόλεις ή κώμες, αυτές οι κώμες ήταν : η Πελλήνη, η Αιγές, η Βούρα, η Ελίκη, η Φαραίς, η Ώλενος, η Τριταία, η Δύμη, η Ρύπες, το Αίγιο, η Υπερησία, και η Αρόη. Αργότερα οι Ίωνες ήρθαν σε πόλεμο με τους γηγενείς Αιγιαλείς όπου έχασαν και αναγκάσττηκαν να μετοικήσουν στη Μικρά Ασία και στη μετέπειτα Ιωνία. Έπειτα ήρθαν οι Αχαιοί που ήρθαν εδώ από την Αρκαδία που είχαν εγκατασταθεί πρωτύτερα και έδωσαν τον όνομα τους στους κατοίκους παρότι ολιγάριθμοι. 

Ο Γεώργιος Σύγγελος αναφέρει ότι Αιγιαλεία λεγόταν όλη η σημερινή Πελοπόννησος. Με το όνομα Αιγιάλεια αναφέρεται αδελφή του Αιγιαλέα γιου του Πρώνακτος. Αιγιάλεια ονομάστηκε αρχικά και η πόλη που είχε έδρα του βασιλείου του ο Αιγιαλέας, η μετέπειτα αρχαία Σικυώνα. Οι κάτοικοι της χώρας ονομάζονταν Αιγιαλείς και θεωρούνταν Πελασγοί.

Βασιλείς της Αιγιαλείας είναι γνωστοί στην ελληνική μυθολογία οι : Αιγιαλέας, Πέλοπας, Σελινούντας, Ίωνας, Εύμηλος, Τισαμενός, Δαμασίας, Τέλλις, Δαϊμένης, Σπάρτων, και Λεοντομένης.

Παραπομπές 

Αρχαία Αχαΐα
Ιστορία της Αχαΐας
Ελληνική μυθολογία
Κάρλος Σάουρα

Ο Κάρλος Σάουρα (Carlos Saura, 4 Ιανουαρίου 1932) είναι Ισπανός σκηνοθέτης, σεναριογράφος και φωτογράφος.

Προσωπική ζωή
Έχει παντρευτεί δύο φορές. Έχει τρία παιδιά από τον πρώτο του γάμο και δύο από τον δεύτερο. Επίσης, είχε σχέση με την Τζεραλντίν Τσάπλιν, με την οποία έχει αποκτήσει έναν γιο, τον Σέιν. Η Τσάπλιν έχει πρωταγωνιστήσει σε επτά ταινίες του.

Σκηνοθέτης
Είναι επηρεασμένος από τον Λουίς Μπουνιουέλ. Στα πρώιμα έργα του χρησιμοποιούσε παραβολές και συμβολισμούς, για να αποφύγει τη λογοκρισία της φασιστικής κυβέρνησης του Φράνκο.

Οι πιο γνωστές του ταινίες είναι η Απομόνωση και το Θρέψε κοράκια. Το 1991 κέρδισε το βραβείο Γκόγια σκηνοθεσίας για την ταινία Ω! Καρμέλα.

Φιλμογραφία

Παραπομπές

Ισπανοί σκηνοθέτες
Ισπανοί σεναριογράφοι
Ισπανοί φωτογράφοι
Βραβευμένοι με Γκόγια
Άμηστρις

Η Άμηστρις (περσικά: Amāstrī-, «δυνατή γυναίκα») ήταν σύζυγος του Ξέρξη Α' και μητέρα του Αρταξέρξη Α'.

Είναι γνωστή για την κακή φήμη που απέκτησε στις αρχαίες ελληνικές ιστορικές πηγές. Είναι ενδεικτική η ιστορία, που αναφέρει ο Ηρόδοτος για την εξωσυζυγική σχέση, που διατηρούσε ο Ξέρξης με την Αρταΰντη, τη γυναίκα του Μασίστη. Η Άμηστρις, όταν αντιλήφθηκε για την εξωσυζυγική σχέση του άνδρα της, για να τον εκδικηθεί βασάνισε την Αρταΰντη με τη βοήθεια σωματοφυλάκων του Ξέρξη. Έκοψαν τη μύτη, τα χείλη, τα αυτιά, τη γλώσσα και τους μαστούς της Αρταΰντης, και έπειτα την έστειλαν σπίτι κατακρεουργημένη («ἡ Ἄμηστρις μεταπεμψαμένη τοὺς δορυφόρους τοὺς Ξέρξεω διαλυμαίνεται τὴν γυναῖκα τὴν Μασίστεω· τούς τε μαζοὺς ἀποταμοῦσα κυσὶ προέβαλε καὶ ῥῖνα καὶ ὦτα καὶ χείλεα καὶ γλῶσσαν ἐκταμοῦσα ἐς οἶκόν μιν ἀποπέμπει διαλελυμασμένην»). Η βαρβαρότητα αυτής της πράξης υποδηλώνει την έντονη ερωτική αντιζηλία, που ένοιωθε η Άμηστρις.

Η Άμηστρις ήταν κόρη του Οτάνη, ενός από τους εφτά ευγενείς που σκότωσαν τον μάγο μιμητή του Πέρση βασιλέα Σμέρδι το 522 π.Χ. Μετά απ' αυτό, ο Δαρείος Α' ανέβηκε στον θρόνο. Σύμφωνα με τον Ηρόδοτο, ο Οτάνης τιμήθηκε με βασιλικούς γάμους. Ο Δαρείος παντρεύτηκε την κόρη του Οτάνη, Φαδυμία, ενώ ο Οτάνης παντρεύτηκε την αδερφή του Δαρείου, η οποία γέννησε την Άμηστρι.

Όταν ο Δαρείος πέθανε το 486 π.Χ, η Άμηστρις παντρεύτηκε τον διάδοχο του θρόνου, Ξέρξη. Ο Ηρόδοτος περιγράφει την Άμηστρι ως αιματηρό δεσπότη:

Περσικὸν δὲ τὸ ζώοντας κατορύσσειν, ἐπεὶ καὶ Ἄμηστριν τὴν Ξέρξεω γυναῖκα πυνθάνομαι γηράσασαν δὶς ἑπτὰ Περσέων παῖδας ἐόντων ἐπιφανέων ἀνδρῶν ὑπὲρ ἑωυτῆς τῷ ὑπὸ γῆν λεγομένῳ εἶναι θεῷ ἀντιχαρίζεσθαι κατορύσσουσαν.
Ηρόδοτος, Ιστορίαι, Πολύμνια 114

Η προέλευση της ιστορίας είναι ασαφής, καθώς από ιστορικές αναφορές γνωρίζουμε ότι οι ανθρωποθυσίες ήταν απαγορευμένες στην περσική θρησκεία. Επίσης, καθώς οι περισσότερες πηγές είναι ελληνικές και επειδή η Ελλάδα ήταν αντίπαλος της Περσίας, είναι πιθανό πως οι περισσότερες πηγές δεν είναι ακριβείς.

Διάσημες περιγραφές

Η Άμηστρις είναι χαρακτήρας στην όπερα Serse του Τζώρτζ Χάντελ (George Frideric Handel). Στην όπερα, η Αμάστρε (ιταλική μεταφορά του ονόματος Άμηστρις) ετοιμάζεται να παντρευτεί τον Ξέρξη (Serse), ο οποίος ωστόσο ερωτεύεται μια άλλη γυναίκα, την οποία επιθυμεί να παντρευτεί. Στο τέλος της όπερας, ωστόσο, ο Ξέρξης μετανιώνει για τις σκέψεις του και ζητά από την Άμηστρι να τον παντρευτεί.

Η Άμηστρις βρήκε τον δρόμο της στο λαϊκό πολιτισμό μέσω του manga Fullmetal Alchemist, η ιστορία του οποίου διαδραματίζεται στη χώρα της Αμήστριος. Το Fullmetal Alchemist αναφέρεται στον Ξέρξη ως την πόλη στη μεγάλη έρημο μεταξύ της Αμήστριος και του Ξίνγκ (Xing).

Παραπομπές

Πηγές

 Amestris του Jona Lendering
 Νικολετσέα Γεωργία, Η γυναίκα στον Ηρόδοτο:Μυθοπλασία και Πραγματικότητα, εκδόσεις: Το δόντι, Πάτρα 2018, ISBN 9789609772921.
 Δεληγιώργης Κωνσταντίνος, Γυναικείες μορφές στον Ηρόδοτο, Λογοτεχνική διάπλαση και επιδράσεις, ΕΚΠΑ, Φιλοσοφική Σχολή, Τμήμα Φιλολογίας, Αθήνα 2015, σελ. 142-186 (διδακτορική διατριβή)

Kατηγορία:Βασίλισσες της Περσίας
Νόμος 3037/2002

Το 2002, η ελληνική κυβέρνηση, φαινομενικά, σε μια προσπάθεια για την καταπολέμηση των παράνομων τυχερών παιχνιδιών, πέρασε τον ασαφή και αμφιλεγόμενο νόμο 3037/2002 που απαγόρευε ουσιαστικά όλα τα ηλεκτρονικά παιχνίδια σε δημόσιους χώρους. Το νομοσχέδιο διαμορφώθηκε όταν ένα μέλος του κυβερνώντος κόμματος (ΠΑΣΟΚ) βιντεοσκόπησε μια παράνομη εγκατάσταση τυχερών παιχνιδιών, με αποτέλεσμα τη δημόσια υστερία που τροφοδοτήθηκε από την σκανδαλοθηρική αναφορά του Τύπου. Το νομοσχέδιο ψηφίστηκε στις 29 Ιουλίου 2002, για να τεθεί σε ισχύ με τη δημοσίευσή του στην Εφημερίδα της Κυβερνήσεως.

Κατά τη διάρκεια μιας υπόθεσης κατά ορισμένων ιδιοκτητών ίντερνετ καφέ που επέτρεψαν στους πελάτες τους να παίξουν online σκάκι και άλλα παιχνίδια, ένα τοπικό δικαστήριο στην Θεσσαλονίκη κήρυξε τον νόμο αντισυνταγματικό. Περισσότεροι από 300 άνθρωποι συγκεντρώθηκαν έξω από το δικαστήριο για να υποστηρίξουν τους ιδιοκτήτες των ίντερνετ καφέ.

Η Ευρωπαϊκή Επιτροπή έστειλε επίσημη επιστολή προς το ελληνικό Υπουργείο Εξωτερικών, εξηγώντας ότι ο νόμος μπορεί να έρχεται σε σύγκρουση με την ευρωπαϊκή νομοθεσία. Στην περίπτωση αυτή, το Δικαστήριο των Ευρωπαϊκών Κοινοτήτων θα μπορούσε να αναλάβει δράση κατά της Ελλάδας.

Ο νόμος επηρέασε τόσο τους Έλληνες πολίτες όσο και τους ξένους.

Στις 24 Σεπτεμβρίου 2002, κυβερνητικοί αξιωματούχοι δημοσίευσαν ένα έγγραφο σε μια προσπάθεια να διευκρινιστούν τα επίμαχα άρθρα του νόμου.

Μετά την παρέμβαση της Ευρωπαϊκής Ένωσης και τις συζητήσεις με τους ιδιοκτήτες ίντερνετ καφέ, πάρθηκε η Υπουργική απόφαση 1107414/1491/Τ. & Ε.Φ ΦΕΚ Β/1827/8-12-2003. Ο νέος νόμος διευκρινίζει ορισμένα άρθρα του Ν.3037/2002, αλλά εξακολουθεί να απαγορεύει τα βιντεοπαιχνίδια σε ίντερνετ καφέ καθώς και το λογισμικό υπολογιστών που διαγράφει ή κρυπτογραφεί τα αρχεία στους σκληρούς δίσκους των υπολογιστών που ανήκουν σε ίντερνετ καφέ.

Ο Νόμος 3037/2002 καταργήθηκε με το Άρθρο 54 του Νόμου 4002/2011 ΦΕΚ Α/180/22-8-2011.

Σχετικά γεγονότα 
Στις 14 Ιανουαρίου 2004, η Ελληνική Αστυνομία πραγματοποίησε έφοδο σε ίντερνετ καφέ στη Λάρισα, όπως αναφέρθηκε από την εφημερίδα Ελευθεροτυπία. Ογδόντα υπολογιστές κατασχέθηκαν από την αστυνομία ως αποδεικτικά στοιχεία και τρεις ιδιοκτήτες ίντερνετ καφέ συνελήφθησαν.

Στις 10 Φεβρουαρίου 2005, η Ευρωπαϊκή Επιτροπή παρέπεμψε την Ελλάδα στο Ευρωπαϊκό Δικαστήριο για την απαγόρευση της σχετικά με τα ηλεκτρονικά παιχνίδια.

Παραπομπές 

Ελληνικοί Νόμοι
Α.Σ. Ηρακλής Αμπελοκήπων

Ο Αθλητικός Σύλλογος Ηρακλής Αμπελοκήπων είναι αθλητικός σύλλογος με έδρα τους Αμπελόκηπους του Δήμου Αμπελοκήπων - Μενεμένης στη Θεσσαλονίκη και γήπεδο το Δημοτικό Στάδιο Αμπελοκήπων «Κωνσταντίνος Καραμανλής». Ιδρύθηκε το 1980, υπό το όνομα Ραμαντανιακός και μετονομάστηκε σε Ηρακλής το 1986. Tα χρώματά του είναι το μπλε και το λευκό και διατηρεί τμήμα ποδοσφαίρου. Το 2011-12 κέρδισε το πρωτάθλημα της Ε.Π.Σ. Μακεδονίας καθώς και την πρώτη θέση στο ειδικό πρωτάθλημα ανόδου ανεβαίνοντας για πρώτη φορά στη Δ΄ Εθνική. Το 2012-13 κατέκτησε το πρωτάθλημα στον 2ο όμιλο της Δ' Εθνικής και τη δεύτερη συνεχόμενη άνοδο στη Γ΄ Εθνική όπου αγωνίστηκε έως και την περίοδο 2015-16. Την περίοδο 2019-20 η ομάδα του Ηρακλή Αμπελοκήπων τερματίζει 2η και ανεβαίνει στην Γ' Εθνική μετά από 4 χρόνια.

Παραπομπές

Εξωτερικοί Σύνδεσμοι 

 Ιστότοπος Ηρακλη Αμπελοκήπων

Αθλητικοί σύλλογοι Θεσσαλονίκης
Ιδρύσεις αθλητικών συλλόγων το 1980
Ποδοσφαιρικές ομάδες Ελλάδας
Ιδρύσεις ποδοσφαιρικών ομάδων το 1980
Αλφόνσος της Πορτογαλίας (1865-1920)

Ο Πρίγκιπας Αλφόνσο (31 Ιουλίου 1865 - 21 Φεβρουαρίου 1920), Δούκας του Πόρτο από τον Οίκο της Σαξονίας-Κόμπουργκ & Γκότα  ήταν γιος του Βασιλιά Λουδοβίκου Α΄ και της Βασίλισσας Μαρίας Πίας της Σαβοΐας. Ανήκε στον Οίκο των Μπραγκάνσα.

Βιογραφία
Ο Αλφόνσος ακολούθησε μια στρατιωτική σταδιοδρομία. Άσκησε σημαντικές αρμοδιότητες στον πορτογαλικό στρατό και, εξαιτίας των ικανοτήτων του, του δόθηκε η διοίκηση των στρατιωτικών δυνάμεων στο Γκόα, κατά τα τέλη του δέκατου ένατου αιώνα, όταν ο ίδιος ήταν ταυτόχρονα αντιβασιλέας της Ινδίας. Οι επιδόσεις του στην Ινδία τον έθεσαν ως υποψήφιο για τη θέση του Αρχιφύλακα της Πορτογαλίας (Condestável de Portugal). Τους πρώτους μήνες του 1890 έγινε γνωστός ο αρραβώνας του με την Αρχιδούκισσα Μαρία Βαλέρια της Αυστρίας, όμως αργότερα εκείνη ακύρωσε το γάμος τους έπειτα από πιέσεις που δέχτηκε από τη θεία της Αρχιδούκισσα Μαρία Θηρεσία.

Όταν έγιναν γνωστές στον Αλφόνσο οι απειλές για τη ζωή του αδελφού του, Καρόλου, υιοθέτησε τη συνήθεια να εξοπλίζεται με ένα περίστροφο, νύχτα και μέρα, καθιστώντας τον εαυτό του έτοιμο να υπερασπιστεί την οικογένειά του. Προέτρεψε, επίσης, τον ανιψιό του, Διάδοχο Λουδοβίκο Φίλιππο, να φέρει ένα όπλο. Ο Αλφόνσο ήταν λάτρης των γυναικών, γνωστός για την καλοσύνη, την απλότητα, και τον καλό τρόπο ζωής του. Για παράδειγμα, του άρεσε να συμμετέχει ως πυροσβέστης στο πυροσβεστικό σώμα του παλαιού Αζούντα στο οποίο ήταν επίτιμος διοικητής.

Υπήρξε, επίσης, λάτρης των αγώνων αυτοκινήτου και ήταν ο διοργανωτής των πρώτων αγώνων που έγιναν στην Πορτογαλία, όπου συμμετείχε και ως οδηγός. Μετά την ανακήρυξη της Πορτογαλικής Πρώτης Δημοκρατίας, το 1910, εξορίστηκε στο εξωτερικό, όπου κατέφυγε αρχικά στο Γιβραλτάρ και στη συνέχεια στην Ιταλία. Το 1917 παντρεύτηκε την Αμερικανή Νεβάντα Στούντι Χέις, την οποία δεν αναγνώρισε ως μέλος της η Πορτογαλική Βασιλική Οικογένεια. Πέθανε στη Νάπολη στις 21 Φεβρουαρίου 1920.

Πρόγονοι

Παραπομπές 

Δούκες του Πόρτο
Οίκος της Σαξονίας-Κόμπουργκ & Γκότα
Σταυρός Ακρωτηρίου Χανίων

Για συνώνυμους οικισμούς στην Ελλάδα δείτε το λήμμα: Σταυρός (αποσαφήνιση)
Ο Σταυρός είναι παραλιακό χωριό της Δημοτικής Ενότητας Ακρωτηρίου του Δήμου Χανίων. Σύμφωνα με την απογραφή πληθυσμού του 2011, στον Σταυρό κατοικούσαν 460 μόνιμοι κάτοικοι. Το χωριό και η παραλία του αποτελεί σημαντικό τουριστικό θέρετρο κατά τους καλοκαιρινούς μήνες. Η παραλία, η οποία βρίσκεται εντός ενός μικρού κόλπου, προστατεύεται από τον άνεμο και την ανοικτή θάλασσα. Απέχει περίπου 15 χιλιόμετρα από την πόλη των Χανίων.

Το 1964, στην παραλία του Σταυρού γυρίστηκε ένα σημαντικό μέρος της ταινίας Ζορμπάς ο Έλληνας, στην οποία πρωταγωνίστησε ο Άντονι Κουίν. Συγκεκριμένα, οι συντελεστές βρίσκονταν εκεί τις πέντε από τις δεκαέξι εβδομάδες γυρισμάτων της ταινίας. Τον Σεπτέμβριο του 2014, πενήντα χρόνια μετά, η ταινία προβλήθηκε στην παραλία του χωριού.

Δείτε επίσης
Ο συνώνυμος οικισμός Σταυρός στο Δήμο Καντάνου - Σελίνου

Παραπομπές

Χωριά του νομού Χανίων
Άτυς (γιος του Κροίσου)

Ο Άτυς ήταν γιος του βασιλέα της Λυδίας, Κροίσου. Απέκτησε γιο που ονομάστηκε Πυθίος.

Σύμφωνα με το πρώτο βιβλίο των Ιστοριών του Ηροδότου, ο Κροίσος είχε ένα όνειρο, στο οποίο ο Άτυς σκοτωνόταν από δόρυ. Ως αποτέλεσμα, ο Κροίσος πάντρεψε αμέσως τον γιο του και τον έστειλε μακριά από το πεδίο του πολέμου. Εκείνη την εποχή, ένας γιγάντιος αγριόχοιρος τρομοκρατούσε τους Μυσούς, οι οποίοι ζήτησαν από τον Κροίσο να στείλει μια ομάδα αρίστων ανδρών με αρχηγό τον Άτυ. Ο Κροίσος αρχικά αρνήθηκε, αλλά ο Άτυς δήλωσε πως μπορούσε να κυνηγήσει αγριόχοιρους, καθώς οι τελευταίοι δεν κυκλοφορούσαν με σιδηρά όπλα. Ο Κροίσος έδωσε τη συγκατάθεση του, αλλά έστειλε τον Άδρηστα ως σωματοφύλακα του Άτυος. Κατά τη διάρκεια του κυνηγιού, ωστόσο, ο Άδρηστος σκότωσε κατά λάθος τον Άτυ καθώς έριχνε το δόρυ του κατά του ζώου. Μετά απ' αυτό, ο Άδρηστος αυτοκτόνησε πάνω στον τάφο του Άτυος.

Παραπομπές

Δυναστεία των Μερμνάδων
Σεπφώρα

Η Σεπφώρα (Εβραϊκά:ציפורה) ήταν η έβδομη κόρη του αρχιερέα της Μαδιάμ, Ιοθόρ/Ραγουήλ και η πρώτη σύζυγος του Μωυσή. Μαζί του απέκτησε δυο γιούς, τον Γερσόμ και τον Ελιέζερ. Το όνομά της σημαίνει "Άγριο Πουλί" (:Tzippor στα εβραϊκά σημαίνει πουλί)

Ο γάμος με τον Μωυσή 
Μετά τον φόνο του Αιγυπτίου και την περιπλάνησή του στην έρημο, ο Μωυσής κατέφυγε στη Μαδιάμ. Εκεί είδε εφτά κοπέλες (οι κόρες του Ιοθόρ) να λογομαχούν με βοσκούς καθώς τις παραμέρισαν βίαια για να ποτίσουν πρώτοι τα πρόβατά τους. Ο Μωυσής τις υπερασπίστηκε παλεύοντας με τους άντρες. Έχοντας κερδίσει την εμπιστοσύνη του ιερέα, ο Ιοθόρ τον έκανε βοσκό στα πρόβατά του και του έδωσε για σύζυγό του τη μικρότερη κόρη του, Σεπφώρα.

Το επεισόδιο στη σκηνή 
Όταν ο Θεός είπε στον Μωυσή να επιστρέψει στην Αίγυπτο και να ελευθερώσει τους γιους του Ισραήλ, ο Μωυσής πήρε μαζί του τη γυναίκα και τους γιούς του. Στο δρόμο για την Αίγυπτο κατασκήνωσαν για το βράδυ κι εκεί συνέβη κάτι μυστήριο με πρωταγωνίστρια τη Σεπφώρα. Στη Βίβλο λέει ότι ο Θεός ήρθε για να σκοτώσει το Μωυσή (Έξοδος:4:24-27), τότε η Σεπφώρα γρήγορα πήρε ένα κοφτερό μαχαίρι και έκανε περιτομή στο Γερσόμ, και το εναπόθεσε στα πόδια του Μωυσή, λέγοντας "Είσαι Θεός του αίματος" (Έξοδος: 4:26). Κατά τους σχολιαστές και τους λογίους ο λόγος για τον οποίο ο Θεός ήρθε να σκοτώσει το Μωυσή ήταν η συμφωνία με τον Αβραάμ. Όπως αναφέρεται στη Γένεση όσα αρσενικά παιδιά δεν έκαναν περιτομή, θα αποκόπτονταν από το λαό διότι "Αυτός έσπασε τη συμφωνία Μου"(Γένεσις:17:10-14).

Κατά την Έξοδο 
Αφού ο Μωυσής κατάφερε να απελευθερώσει τους Εβραίους από την Αίγυπτο, ο Ιοθόρ ήρθε στην κατασκήνωση των Εβραίων στο Σινά φέρνοντας μαζί τη Σεπφώρα και τους γιούς του Μωυσή. Η Βίβλος δεν αναφέρει πότε η Σεπφώρα ξανασυναντήθηκε με τον πατέρα της, μόνο ότι ο Ιοθόρ πήρε την οικογένεια του Μωυσή και πήγε να τον συναντήσει όταν άκουσε τι έκανε ο Θεός για τους γιους του Ισραήλ.
Πρόσωπα της Παλαιάς Διαθήκης
Σύνταγμα της Κυπριακής Δημοκρατίας

Το Σύνταγμα της Κυπριακής Δημοκρατίας είναι ένα έγγραφο, που επικυρώθηκε στις 16 Αυγούστου 1960 και αποτελεί τον Υπέρτατο Νόμο της Δημοκρατία της Κύπρου. Η σύνταξή του έγινε αφού η χώρα κέρδισε την ανεξαρτησία της το 1959. Αποτελείται από 199 Άρθρα και 3 Παραρτήματα και έχει τροποποιηθεί 10 φορές.

Στο σύνταγμα που προστατεύονται όλες οι εθνότητες του κράτους, ορίζεται ότι ο Πρόεδρος της Δημοκρατίας πρέπει να είναι Έλληνας και ο Αντιπρόεδρος Τούρκος. Το 1963, το σύνταγμα ακυρώθηκε μερικώς, καθώς οι Τουρκοκύπριοι αποσύρθηκαν από την κυβέρνηση, εξαιτίας των μεταρρυθμίσεων που πρότεινε για το Σύνταγμα ο Πρόεδρος Αρχιεπίσκοπος Μακάριος.

Παραπομπές

Πολιτική της Κύπρου
Κυπρος
No (ταινία)

Το No είναι χιλιανή ταινία του 2012 σε σκηνοθεσία του Πάμπλο Λαρέν. To σενάριο είναι βασισμένο στο θεατρικό έργο El Plebiscito του Αντόνιο Σκάρμετα.

Η ταινία πραγματεύεται το δημοψήφισμα που διεξήχθη στη Χιλή το 1988 για την παραμονή ή την αποχώρηση του δικτάτορα Αουγούστο Πινοσέτ από την εξουσία.

Πλοκή
Η επιρροή της κυβέρνησης του Πινοσέτ αρχίζει και φθίνει και αποφασίζεται να ζητηθεί η γνώμη του λαού της Χιλής. Οι πολίτες καλούνται να ψηφίσουν Si (Ναι) στο δημοψήφισμα, αν θέλουν τη συνέχιση της δικτατορίας και Νο (Όχι), αν θέλουν την επαναφορά του δημοκρατικού πολιτεύματος.

Η αντιπολίτευση προσλαμβάνει τον Ρενέ Σααβέρδα (Γκαέλ Γκαρσία Μπερνάλ), έναν νέο διαφημιστή, για να προωθήσει την καμπάνια υπέρ του No.

Διανομή

Βραβεία/Διακρίσεις 
Η ταινία ήταν υποψήφια για το βραβείο καλύτερης ξενόγλωσσης ταινίας στα 85α βραβεία Όσκαρ. Επίσης, κέρδισε το Art Cinema Award στο 65ο φεστιβάλ των Καννών και το βραβείο κοινού στο 53ο φεστιβάλ Θεσσαλονίκης.

Παραπομπές

Εξωτερικοί Σύνδεσμοι
Επίσημη ιστοσελίδα
Σελίδα στην IMDb

Χιλιανές ταινίες
Γαλλικές ταινίες
Αμερικανικές ταινίες
Αμερικανικές ιστορικές ταινίες
Γαλλικές ιστορικές ταινίες
Ταινίες σχετικά με τη Χιλή του Πινοσέτ
Ταινίες βασισμένες σε θεατρικά έργα
Ισπανόφωνες ταινίες
Ταινίες σε σκηνοθεσία Πάμπλο Λαρέν
Ταινίες του 2012
Δραματικές ταινίες βασισμένες σε πραγματικά γεγονότα
You Are Here

Το You Are Here είναι το 17ο άλμπουμ του βρετανικού χαρντ ροκ συγκροτήματος UFO, το οποίο κυκλοφόρησε στις 16 Μαρτίου του 2004 μέσω της δισκογραφικής εταιρίας "SPV/Steamhammer".

Ιστορία του άλμπουμ
Αυτός υπήρξε ο πρώτος δίσκος του συγκροτήματος με τον κιθαρίστα Βίνι Μουρ στην σύνθεση του, ο οποιος αντικατέστησε τον Μίκαελ Σένκερ το καλοκαίρι του 2003. Επίσης, επέστρεψε στο συγκρότημα ο κιμπορντίστας Πωλ Ρέιμοντ, ενώ τα τύμπανα ανέλαβε ο Τζέισον Μπόναμ.

Η ιαπωνική έκδοση του άλμπουμ περιελάμβανε το επιπλέον κομμάτι "Messing Up The Bed". Για την προώθηση του, οι UFO περιόδευσαν στην Ευρώπη τον Φεβρουάριο και Μάρτιο του 2004, με τον Ούλι Ροθ να ανοίγει τις εμφανίσεις τους.

Κατά την αμερικάνικη περιοδεία του, το συγκρότημα αντιμετώπισε προβλήματα με τα χαρτιά του Πιτ Γουέι, στον οποίο δεν επετράπη να μπει στην χώρα, με αποτέλεσμα να αντικατασταθεί για τις προγραμματισμένες ζωντανές εμφανίσεις από τον Ρίτσι Σκάρλετ, πρώην συνεργάτη του Έις Φρίλι, των Mountain, κ.α.. Παράλληλα, ολόκληρη η περιοδεία αναβλήθηκε λόγω του ότι το αμερικάνικο προξενείο στην Αγγλία αρνήθηκε να δώσει άδεια εργασίας στον τραγουδιστή Φιλ Μογκ, λόγω του γεγονότος ότι τα δακτυλικά του αποτυπώματα είχαν ελεγχθεί 24 χρόνια νωρίτερα στο Μπάφαλο της Νέας Υόρκης, σε μία έρευνα η οποία είχε γίνει από το FBI. Οι ημερομηνίες των συναυλιών προγραμματίστηκαν για τον Σεπτέμβριο του ίδιου έτους.

Οι κριτικές για το άλμπουμ υπήρξαν μέτριες προς θετικές, με το "Allmusic" να το βαθμολογεί με 2,5 / 5 αστέρια, το "Sputnik Musιc" με μέσο όρο βαθμολογιών 3,6 / 5 και το "Metal Reviews" με 81%.

Λίστα Τραγουδιών
 "When Daylight Goes to Town" (Mogg, Moore) – 4:33
 "Black Cold Coffee" (Mogg, Moore) – 3:20
 "The Wild One" (Mogg, Moore) – 5:39
 "Give It Up" (Mogg, Way, Moore) – 4:25
 "Call Me" (Mogg, Moore) – 4:03
 "Slipping Away" (Mogg, Moore) – 4:56
 "The Spark That Is Us" (Mogg, Bonham, Moore, Raymond) – 4:11
 "Sympathy" (Raymond) – 3:48
 "Mr. Freeze" (Mogg, Moore) – 4:43
 "Jello Man" (Mogg, Moore) – 4:13
 "Baby Blue" (Mogg, Moore) – 4:31
 "Swallow" (Mogg, Bonham, Moore) – 4:30

Μέλη των UFO
Οι μουσικοί οι οποίοι ηχογράφησαν το "You Are Here" ήταν οι εξής:
 Φιλ Μογκ - φωνητικά
 Βίνι Μουρ - κιθάρα
 Πιτ Γουέι - μπάσο
 Πωλ Ρέιμοντ - πλήκτρα
 Τζέισον Μπόναμ - τύμπανα

Παραπομπές

Πηγές
 You Are Here - UFO | Songs, Reviews, Credits | AllMusic
 UFO - You Are Here | Sputnikmusic
 MusicMight :: Artists :: UFO

Δισκογραφία των UFO
Άλμπουμ του 2004
The Monkey Puzzle

Το The Monkey Puzzle είναι το 18ο άλμπουμ του βρετανικού χαρντ ροκ συγκροτήματος UFO, το οποίο κυκλοφόρησε στις 25 Σεπτεμβρίου του 2006 μέσω της δισκογραφικής εταιρίας "SPV/Steamhammer".

Για την ηχογράφηση του δίσκου, επέστρεψε στο συγκρότημα ο ντράμερ Άντι Πάρκερ, ο οποίος ανάρρωσε από μία επέμβαση στο πόδι του, αντικαθιστώντας τον Τζέισον Μπόναμ.

Αμέσως μετά την κυκλοφορία του δίσκου, οι UFO περίοδευσαν στην Ευρώπη και το Νοέμβριο του 2006 πραγματοποίησαν δέκα εμφανίσεις στην πατρίδα τους. Στις αρχές του επόμενου έτους πραγματοποίησαν μία ακόμη ευρωπαϊκή περιοδεία και ολοκλήρωσαν την χρονιά με μία σειρά συναυλιών στην Ρωσία.

Λίστα Τραγουδιών
 "Hard Being Me" (Way, Moore, Mogg) - 3:35
 "Heavenly Body" (Moore, Mogg) - 3:52
 "Some Other Guy" (Moore, Mogg) - 4:38
 "Who's Fooling Who?" (Way, Moore, Mogg) - 3:57
 "Black and Blue" (Raymond, Mogg) - 5:29
 "Drink Too Much" (Moore, Mogg) - 4:40
 "World Cruise" (Moore, Mogg) - 3:29
 "Down by the River" (Moore, Mogg) - 3:18
 "Good Bye You" (Moore, Mogg) - 4:40
 "Rolling Man" (Moore, Mogg) - 4:24
 "Kingston Town" (Raymond, Mogg) - 4:08

Μέλη των UFO
Οι μουσικοί οι οποίοι ηχογράφησαν το "The Monkey Puzzle" ήταν οι εξής:
 Φιλ Μογκ - φωνητικά
 Βίνι Μουρ - κιθάρα
 Πιτ Γουέι - μπάσο
 Πωλ Ρέιμοντ - πλήκτρα
 Άντι Πάρκερ - τύμπανα

Παραπομπές

Πηγές
 The Monkey Puzzle - UFO | Songs, Reviews, Credits | AllMusic
 UFO - The Monkey Puzzle | Sputnikmusic
 MusicMight :: Artists :: UFO

Δισκογραφία των UFO
Άλμπουμ του 2006
Λένα Παπαληγούρα

Η Λένα (Ελένη) Παπαληγούρα (Αθήνα, 27 Μαΐου 1985-) είναι Ελληνίδα ηθοποιός.

Είναι απόφοιτη της δραματικής σχολής του Θεάτρου Τέχνης Κάρολος Κουν καθώς του τμήματος Επικοινωνίας, Μέσων και Πολιτισμού του Παντείου Πανεπιστημίου. 

Το 2013 έλαβε το βραβείο Μελίνα Μερκούρη.

Καριέρα 
Το τηλεοπτικό της ντεμπούτο έγινε το 2007, μέσα από μικρές συμμετοχές στις σειρές «Τυφλόμυγα» και «Ιστορίες Μυστηρίου». Τη σεζόν 2008-09 πρωταγωνίστησε στη νεανική σειρά του ALPHA, «Γ4» μαζί με τους Μυριέλλα Κουρεντή, Παναγιώτη Εξαρχέα, Γιώργο Σπάνια, Κατερίνα Μισιχρόνη, Στέφανο Μουαγκιέ, Δημήτρη Πασσά και Μαρίνα Σάττι ενώ το 2010, έλαβε μέρος σε ένα επεισόδιο της δραματικής σειράς «O 3ος Νόμος» όπου και συνεργάστηκε για πρώτη φορά με τον σκηνοθέτη Πάνο Κοκκινόπουλο. Το 2015, συνεργάστηκε ξανά με τον Κοκκινόπουλο για τη σειρά «10η εντολή» και έγραψαν μαζί και το σενάριο ενός επεισοδίου. Έχει παίξει επίσης στις σειρές «Ου φονεύσεις» (2018-19), «Καρτ Ποστάλ» (2021), «Φλόγα και Άνεμος» (2022).   σειρά Μαύρο Ρόδο του Mega

Όσον αφορά το θέατρο, συμμετείχε σε παραστάσεις όσο ακόμα ήταν φοιτήτρια αλλά η πρώτη της γνωστή δουλειά, έγινε το 2009, με την παράσταση «Ο βασιλιάς πεθαίνει». Το 2010, πρωταγωνίστησε στο «Γλυκό πουλί της νιότης», το 2011 στις «Πυρκαγιές», το 2012 στις παραστάσεις «Ιφιγένεια εν Αυλίδι» και «Η Αυλή των Θαυμάτων», το 2014 στα «Ερείπια», στις Τρωάδες, το 2015 στον «Ματωμένο Γάμο», στην «Κατερίνα» και στους «Αδελφούς Καραμάζωφ», το 2016 στις «Τρεις αδελφές» και στη Λυσιστράτη στα πλαίσια του 2ου Φεστιβάλ Θεάτρου Δάσους. Το καλοκαίρι του 2021 πρωταγωνιστή στο έργο του Ευριπίδη "Ιφιγένεια η εν Ταύροις". Η παράσταση έκανε πρεμιέρα στο αρχαίο θέατρο της Επιδαύρου. Ακολούθησαν οι παραστάσεις «Ιφιγένεια εν Αυλίδι» (2017), «Ηλέκτρα» (2018), «Δαναΐδες» και «Η δασκάλα με τα χρυσά μάτια» (2019), «Ιφιγένεια η εν Ταύροις» (2021), «Το Σώσε» και «Γυάλινος κόσμος» (2022).  

Το 2013 έλαβε το βραβείο Μελίνα Μερκούρη.

Κινηματογραφικά έχει συμμετάσχει σε πέντε ταινίες: «Πεθαίνοντας στην Αθήνα» (2006), «Οι σκλάβοι στα δεσμά τους» (2008), «Ο θάνατος που ονειρεύτηκα» (2010), «ΠΑΝ.δη.ΜΙΑ» (2015) και «Airhostess-737» (2022). Η τελευταία μάλιστα έκανε πρεμιέρα στο 75ο Διεθνές Φεστιβάλ Κινηματογράφου του Λοκάρνο.

Προσωπική ζωή 
Είναι κόρη του πρώην υπουργού Δικαιοσύνης Αναστάσιου Παπαληγούρα και της Ζαΐρας Ράλλη-Παπαληγούρα, καθώς και εγγονή των πολιτικών Παναγή Παπαληγούρα και Γεωργίου Ράλλη.

Από το 2010 μέχρι το 2015 ήταν σε σχέση με τον σκηνοθέτη Πάνο Κοκκινόπουλο.

Στις 29 Σεπτεμβρίου 2018 παντρεύτηκε τον πολιτικό μηχανικό Άκη Πάντο και απέκτησαν δυο γιούς, τον Αναστάση (γενν. 22 Νοεμβρίου 2018) και τον Αντώνη (γενν. 25 Μαΐου 2020).

Συννυφάδα της είναι η επίσης ηθοποιός Ιωάννα Παππά, αφού έχουν παντρευτεί δύο αδελφούς.

Παραπομπές

Ελληνίδες ηθοποιοί θεάτρου
Ελληνίδες ηθοποιοί κινηματογράφου
Ελληνίδες ηθοποιοί τηλεόρασης
Οικογένεια Ράλλη
Τοπική Επιτροπή Ε.Ο.Κ. Δωδεκανήσου

Η Τοπική Επιτροπή Ε.Ο.Κ. Δωδεκανήσου είναι υπεύθυνη για το άθλημα της καλαθοσφαίρισης στο νομό Δωδεκανήσου. Ιδρύθηκε το 1980, εδρεύει στην πόλη της Ρόδου και υπάγεται στην Ελληνική Ομοσπονδία Καλαθοσφαίρισης.

Στην Τοπική Επιτροπή ΕΟΚ Δωδεκανήσου ανήκουν τα σωματεία καλαθοσφαίρισης που εδρεύουν στις νήσους Κάλυμνο, Κάρπαθο, Κω, Σύμη και Ρόδο.

Η ΤΕ ΕΟΚ Δωδεκανήσου διεξάγει τις διοργανώσεις που αφορούν τα όρια ευθύνης της.

Παραπομπές

Εξωτερικοί σύνδεσμοι 
 Τοπική Επιτροπή Ε.Ο.Κ. Δωδεκανήσου, επίσημος ιστότοπος.
 Τοπική Επιτροπή ΕΟΚ Δωδεκανήσου, στη σελίδα της ΕΟΚ

 
Ποδοσφαιρο
Ποδοσφαιρο
Αλεξάντρ Κονοβάλoφ

Ο Αλεξάντρ Ιβάνοβιτς Κονοβάλοφ (Ρωσικά: Алекса́ндр Ива́нович Конова́лов, 17 Σεπτεμβρίου 1875, Μόσχα – 28 Ιανουαρίου 1949, Παρίσι, Γαλλία· κοιμητήριο Σεν-Ζενεβιέβ-ντε Μπουά) ήταν Ρώσος πολιτικός του κόμματος των Καντέτ και επιχειρηματίας. Ένας από τους μεγαλύτερους εργοστασιάρχες υφαντουργίας της Ρωσίας, έγινε ο ηγέτης του φιλελεύθερου, με επιχειρηματικό προσανατολισμό Προοδευτικού Κόμματος και ήταν μέλος του Προοδευτικού Μπλοκ στην Τέταρτη Δούμα. Στη διάρκεια του Α΄ Παγκοσμίου Πολέμου ήταν αντιπρόεδρος της Στρατιωτικής-Βιομηχανικής Επιτροπής του Αλεξάντρ Γκουτσκόφ, και μετά την Επανάσταση του Φεβρουαρίου έγινε Υπουργός Εμπορίου και Βιομηχανίας στην Προσωρινή Κυβέρνηση. Μετά την Οκτωβριανή Επανάσταση μετανάστευσε στη Γαλλία, όπου ήταν ηγέτης των αριστερών Ρώσων εμικγρέδων· με την έναρξη του Β΄ Παγκοσμίου Πολέμου, μετακόμισε στις Ηνωμένες Πολιτείες.

Πηγές
Michael T. Florinsky (ed.), McGraw-Hill Encyclopedia of Russia and the Soviet Union (1961), p. 28

Εξωτερικοί σύνδεσμοι

 Βιογραφίες με εικόνες (Ρωσικά)

Ρώσοι πολιτικοί
Ρώσοι επιχειρηματίες
A Conspiracy of Stars

Το A Conspiracy of Stars είναι το 21ο άλμπουμ του βρετανικού χαρντ ροκ συγκροτήματος UFO, το οποίο κυκλοφόρησε στις 23 Φεβρουαρίου του 2015 μέσω της δισκογραφικής εταιρίας "SPV/Steamhammer".

Με αυτή την κυκλοφορία οι UFO επέστρεψαν στο Top-50 του βρετανικού καταλόγου επιτυχιών μετά το "Making Contact" του 1983, ενώ μπήκαν για πρώτη φορά στο Top-30 στην Γερμανία.

Οι κριτικές για τον δίσκο υπήρξαν ανάμεικτες, με το "Blabbermouth" να το βαθμολογεί με 8,5 / 10, το "Sea of Tranquillity" με 4,5 / 5, αλλά το "Sputnik Music" με μέσο όρο βαθμολογιών 2,4 / 5 και το "Ultimate Guitar" με 7,5 / 10.

Λίστα Τραγουδιών

Θέσεις τσαρτ
A Conspiracy of Stars (άλμπουμ)

Επίσημη κυκλοφορία: 23 Φεβρουαρίου 2015

Μέλη των UFO
Οι μουσικοί οι οποίοι ηχογράφησαν το "A Conspiracy of Stars" ήταν οι εξής:
 Φιλ Μογκ - φωνητικά
 Βίνι Μουρ - κιθάρα
 Ρομπ Ντε Λούκα - μπάσο
 Πωλ Ρέιμοντ - πλήκτρα, κιθάρα, φωνητικά
 Άντι Πάρκερ - τύμπανα

Παραπομπές

Πηγές
 A Conspiracy of Stars - UFO | Songs, Reviews, Credits | AllMusic
 UFO - A Conspiracy of Stars | Sputnikmusic
 A Conspiracy of Stars Review | UFO | Compact Discs | Reviews | Ultimate Guitar

Δισκογραφία των UFO
Άλμπουμ του 2015
Τζόζεφ Σμιθ

Ο Τζόζεφ Σμιθ (Joseph Smith, Jr, 23 Δεκεμβρίου 1805 - 27 Ιουνίου 1844) ήταν Αμερικανός θρησκευτικός ηγέτης. Είναι προφήτης των Μορμόνων και ιδρυτής της Εκκλησίας του Ιησού Χριστού των Αγίων των τελευταίων Ημερών.

Γεννήθηκε στο Σαρόν της επαρχίας Γουίντσορ στο Βερμόντ. Στα είκοσι-τέσσερα του χρόνια δημοσίευσε το Βιβλίο του Μόρμον.

Θρησκευτικοί ηγέτες
Μανιφέστο του Βίμποργκ

Η Έκκληση του Βίμποργκ'' (γνωστή επίσης ως Μανιφέστο του Βίμποργκ''') ήταν μια διακήρυξη που κυκλοφόρησε από Καντέτ και  Τρουντοβίκους πολιτικούς, πρώην βουλευτές της διαλυμένης Ρωσικής  Πρώτης Κρατικής Δούμας στις 22 Ιουλίου 1906 (9 Ιουλίου με το τότε εν ισχύ Ρωσικό ημερολόγιο

Ιστορία
Το Συνταγματικό Δημοκρατικό Κόμμα (Καντέτ) ιδρύθηκε στη Μόσχα από 12-18 Οκτωβρίου 1905 στο αποκορύφωμα της  Ρωσικής Επανάστασης του 1905, όταν ο Τσάρος  Νικόλαος Β΄ αναγκάστηκε να υπογράψει το Μανιφέστο του Οκτωβρίου παραχωρώντας βασικές πολιτικές ελευθερίες. Οι Καντέτ ήταν ακριβώς στην αριστερά των  Οκτωβριστών, άλλο φιλελεύθερο κόμμα οργανωμένο την ίδια εποχή. Σε αντίθεση με τους Οκτωβριστές, οι οποίοι είχαν πάρει θέση υπέρ της συνταγματικής μοναρχίας από την αρχή, οι Καντέτ στην αρχή ήταν ασαφείς για το ζήτημα, ζητώντας καθολική ψήφο, (ακόμη και για τις γυναίκες) και Συντακτική Συνέλευση που θα καθόριζε την μορφή διακυβέρνησης της χώρας. Οι Καντέτ ήταν ένα από τα κόμματα που κλήθηκαν από τον μεταρρυθμιστή πρωθυπουργό Σεργκέι Βίτε να μπει στην κυβέρνησή του τον Οκτώβριο και Νοέμβριο του 1905, αλλά οι διαπραγματεύσεις κατέρρευσαν λόγω των ριζοσπαστικών αιτημάτων των Καντέτ και της άρνησης του Βίτε να αφήσει έξω από την κυβέρνηση περιβόητους αντιδραστικούς, όπως ο Πετρ Νικολάγιεβιτς Ντούρνοβο.
 
Με κάποια σοσιαλιστικά και επαναστατικά κόμματα να μποϊκοτάρουν τις εκλογές για την Πρώτη Κρατική Δούμα τον Φεβρουάριο του 1906, οι Καντέτ έλαβαν το 37% των αστικών ψήφων και κέρδισαν πάνω από το 30% των εδρών στην Δούμα. Ερμήνευσαν την εκλογική τους νίκη σαν εντολή και συμμάχησαν με την αποκλίνουσα αριστερά αγροτική Τρουντοβική παράταξη, σχηματίζοντας πλειοψηφία στη Δούμα. Όταν η διακήρυξή τους για νομοθετικό έργο απορρίφθηκε από την κυβέρνηση στην έναρξη της κοινοβουλευτικής συνόδου τον Απρίλιο, υιοθέτησαν ριζοσπαστική αντιπολιτευτική στάση, καταγγέλλοντας την κυβέρνηση με κάθε ευκαιρία. Στις 9 Ιουλίου η κυβέρνηση ανακοίνωσε ότι η Δούμα ήταν δυσλειτουργική και την διέλυσε. Σε απάντηση, 120 Καντέτ και 80 Τρουντοβικοί και Σοσιαλ-Δημοκράτες βουλευτές πήγαν στο Βίμποργκ (τότε τμήμα του αυτόνομου Μεγάλου Δουκάτου της Φινλανδίας και έτσι εκτός αρμοδιότητας της Ρωσικής αστυνομίας) και απάντησαν με το Μανιφέστο του Βίμποργκ (ή την “Έκκληση Βίμποργκ”), γραμμένο από τον Πάβελ Μιλιουκόφ. Στο μανιφέστο, καλούσαν σε παθητική αντίσταση, μη πληρωμή των φόρων και αποφυγή κατάταξης. Η έκκληση απέτυχε να έχει επίδραση στον πληθυσμό γενικά και αποδείχτηκε αναποτελεσματική και αντιπαραγωγική, οδηγώντας στον αποκλεισμό συμμετοχής των συγγραφέων του, περιλαμβανομένης ολόκληρης της ηγεσίας των Καντέτ, από τις μελλοντικές Δούμες.

Μόνο από το 1906, με την επανάσταση σε υποχώρηση, οι Καντέτ εγκατέλειψαν τις επαναστατικές και δημοκρατικές φιλοδοξίες και δήλωσαν την στήριξή τους στην συνταγματική μοναρχία. Η κυβέρνηση, ωστόσο, παρέμεινε φιλύποπτη για τους Καντέτ ως την πτώση της μοναρχίας το 1917.

Πηγές

Εξωτερικοί σύνδεσμοι
Text of Vyborg Manifesto (Russian)

Συνταγματικό Δημοκρατικό Κόμμα
Ιστορία της Ρωσίας
Βαγγέλης Μουρίκης

Ο Βαγγέλης Μουρίκης είναι Έλληνας ηθοποιός.

Βιογραφία 
Σπούδασε υποκριτική, κινηματογράφο και ιστορία της τέχνης στην Αυστραλία. Έχει συμμετάσχει σε ταινίες του Τζώρτζη Γρηγοράκη (Digger), του Γιάννη Οικονομίδη, του Νίκου Γραμματικού, του Παντελή Βούλγαρη,του Θεόδωρου Μαραγκού, του Σωτήρη Γκορίτσα και της Αθηνάς Ραχήλ Τσαγκάρη.

Βραβεία 
Έχει τιμηθεί με 4 βραβεία στο Φεστιβάλ Θεσσαλονίκης. Συγκεκριμένα, στο 37ο φεστιβάλ Θεσσαλονίκης το 1996 κέρδισε (μαζί με τους συμπρωταγωνιστές του) το βραβείο Β' ανδρικού ρόλου για την ταινία Απόντες. Στο 43ο Φεστιβάλ Θεσσαλονίκης το 2003 κέρδισε το βραβείο Α' ανδρικού ρόλου για την ταινία Ο Βασιλιάς και στο 44ο (2004) το βραβείο Β' ανδρικού ρόλου για την ταινία Rakushka. 

Στο 46ο φεστιβάλ Θεσσαλονίκης το 2006 κέρδισε το βραβείο Α' ανδρικού ρόλου για την ταινία Αγρύπνια. 

Το 2015 έλαβε το βραβείο Α' ανδρικού ρόλου για την ταινία Το μικρό ψάρι από την Ελληνική Ακαδημία Κινηματογράφου. Συνολικά στα βραβεία Ίρις έχει λάβει 6 ερμηνευτικές υποψηφιότητες. 

Το 2020 απέσπασε το βραβείο για τον καλύτερο ηθοποιό στο Φεστιβάλ κινηματογράφου του Σαράγεβο για την ερμηνεία του στην ταινία Digger του Τζώρτζη Γρηγοράκη.

Φιλμογραφία

Κινηματογράφος

Τηλεόραση

Παραπομπές

Εξωτερικοί Σύνδεσμοι
Ο Βαγγέλης Μουρίκης στο IMDb

Έλληνες άνδρες ηθοποιοί κινηματογράφου
Έλληνες άνδρες ηθοποιοί τηλεόρασης
Πρυτανείο Αρχαίας Ολυμπίας

Το Πρυτανείο ήταν κτίσμα εντός του αρχαιολογικού χώρου της Αρχαίας Ολυμπίας και αποτελούσε το κέντρο της διοικητικής και πολιτικής ζωής του ιερού και το κέντρο διοίκησης των Ολυμπιακών Αγώνων.

Στοιχεία
Το Πρυτανείο βρισκόταν ακριβώς στη βορειοδυτική γωνία του ιερού περιβόλου της Άλτεως και απέναντι από το Γυμνάσιο. Κατασκευάστηκε στο τέλος του 6ου ή στις αρχές του 5ου αι. π.Χ. από τους Ηλείους και ενώ αρχικά ήταν ένα μικρό οικοδόμημα με διάφορες προσθήκες και μετασκευές επεκτάθηκε σημαντικά (βλ. κάτοψη). Ήταν η έδρα των πρυτάνεων, αξιωματούχων του ιερού και υπευθύνων για τις θυσίες στους βωμούς των θεών, που γίνονταν μία φορά κάθε μήνα. Εδώ οι Ηλείοι παρέθεταν τα επίσημα δείπνα προς τιμήν των Ολυμπιονικών.

Σύμφωνα με τον Παυσανία 
Σύμφωνα με τον Παυσανία, στο Πρυτανείο υπήρχε η ιερή εστία του Κοινού των Ηλείων, όπου έκαιγε το άσβεστον πυρ και η οποία ήταν σχηματισμένη από στάχτη που πάνω της έκαιγε φωτιά μέρα και νύχτα. Τη στάχτη αυτή από την εστία τη μετέφεραν στο μεγάλο βωμό του Δία και αυτό συντελούσε στην αύξηση του όγκου του βωμού.

Έκθεση φωτογραφιών

Παραπομπές

Εξωτερικές πηγές
 Τρισδιάστατη απεικόνιση από το Ίδρυμα Μείζονος Ελληνισμού
 φωτογραφία του Πρυτανείου από το panoramio.com
 το Πρυτανείο όπως αναφέρεται στη ψηφιακή βιβλιοθήκη Perseus του Tuft University
 Ολυμπία και Ολυμπιακούς Αγώνες - Dēm. G. Papageōrgiou

Αρχαία Ολυμπία
Ιωάννης Σαραντίδης Αρχέλαος

Ο Ιωάννης Σαραντίδης Αρχέλαος ήταν λόγιος Καππαδόκης.

Δάσκαλος από το 1880 έως το 1886 και από το 1890 έως το 1893 στο εννεατάξιο αρρεναγωγείο της Σινασού και από το 1893 έως το 1996 στο παρθεναγωγείο της περιοχής το οποίο, ως διευθυντής, κατόρθωσε να το προαγάγει από τετρατάξιο δημοτικό σχολείο σε επτατάξια σχολή σύμφωνα με το πρόγραμμα των προτύπων παρθεναγωγείων της εποχής του. Μετά παραιτήθηκε για να συνεχίσει τις σπουδές του. Αποφοίτησε από το Διδασκαλείο Αθηνών και διατέλεσε διευθυντής του πρότυπου δημοτικού σχολείου στην Καισάρεια. Συνέγραψε το σημαντικό για τις πληροφορίες του βιβλίο Η Σινασός ήτοι θέσις, ιστορία, ηθική και διανοητική κατάστασις, ήθη, έθιμα και γλώσσα της εν Καππαδοκία κωμοπόλεως Σινασού, Αθήνα 1899. Μετάπλασε το βαφτιστικό όνομα του πατέρα του και το παρέθετε ως δεύτερο επώνυμο. 

Ο πατέρας του Σαράντης Π. Αρχέλαος (1814–1891) γεννήθηκε στη Σινασό. Το επώνυμό του παραπέμπει στον τελευταίο βασιλιά της Καππαδοκίας πριν από την έλευση του χριστιανισμού (Αρχέλαος της Καππαδοκίας, 36–17 π.Χ.). Καταγόταν «εξ επισήμου αλλά πτωχότατης οικογενείας». Ασχολήθηκε με το εμπόριο και χρημάτισε δημογέροντας και επίτροπος στη σχολή της Σινασού.

Παραπομπές 

Νεοελληνική εκπαίδευση
Έλληνες λόγιοι του 19ου αιώνα
Καππαδόκες Έλληνες
Οθωμανοί ελληνικής καταγωγής
Μικρασιατικός Ελληνισμός